[pic] | COMISIA COMUNITĂŢILOR EUROPENE |

Bruxelles, 27.6.2007

COM(2007) 364 final

2007/0130 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

de modificare a Regulamentului (CE) nr. 2004/2003 privind statutul şi finanţarea partidelor politice la nivel european

(prezentată de Comisie)

EXPUNERE DE MOTIVE

1) Contextul propunerii

- Motivele şi obiectivele propunerii

Articolul 191 din Tratatul CE recunoaşte rolul crucial pe care îl joacă partidele politice la nivel european şi oferă temeiul juridic al regulamentului privind partidele politice adoptat de Parlamentul European şi Consiliu în 2003. Pentru a consolida şi optimiza infrastructura democratică a Uniunii, prezenta propunere are ca obiectiv să amelioreze şi să adapteze regulamentul în vigoare, în lumina experienţei dobândite în ultimii patru ani.[1]

Acest regulament s-a dovedit eficient în ceea ce priveşte furnizarea cadrului necesar pentru activităţile şi finanţarea partidelor politice la nivel european. Numărul partidelor politice la nivel european care sunt finanţate în temeiul acestui regulament a crescut de la opt la zece în total, reprezentând un spectru foarte larg de forţe politice din Europa. Finanţarea este prevăzută prin linia bugetară 402 de la capitolul 40 titlul IV secţiunea I (Parlament) din bugetul UE. În pofida succeselor înregistrate de regulamentul menţionat, este firesc să apară necesitatea de a adapta cadrul impus de acesta în lumina experienţei dobândite. Astfel, scopul acestei propuneri este de a introduce o serie limitată de modificări la Regulamentul (CE) 2004/2003 privind statutul şi finanţarea partidelor politice la nivel european, care a fost adoptat în iunie 2003.

- Context general

Unul dintre obiectivele politice ferme ale Uniunii Europene rămâne cel de a dezvolta o sferă publică europeană pentru a încuraja participarea informată a cetăţenilor la viaţa democratică a Uniunii. Una dintre concluziile importante la care Comisia a ajuns în urma promovării democraţiei, dialogului şi dezbaterii prin „Planul D” este că există atât o cerere cât şi o posibilitate de a lua măsuri de consolidare şi extindere a dialogului politic.

În cadrul Cărţii sale albe privind politica europeană de comunicare, Comisia a subliniat rolul important al partidelor politice în dezvoltarea sferei publice europene. Consultarea privind această Carte albă a confirmat importanţa unei mai mari implicări a partidelor politice la nivel european, care să genereze dezbateri publice internaţionale pe tot cuprinsul Europei. Aceasta ar contribui, de asemenea, la creşterea nivelurilor de participare la alegerile europene. De asemenea, comunicarea Comisiei intitulată „Alegeri europene - 2004” a evidenţiat că partidele politice europene pot juca un rol şi în încurajarea unei mai largi participări a cetăţenilor UE la procesul democratic la nivel european şi naţional. [2]

Nu există nicio metodă simplă – şi cu siguranţă nu există numai o singură soluţie – de a veni în întâmpinarea aspiraţiilor democratice şi participative ale cetăţenilor. Este în continuare clar că aceste aspiraţii trebuie încurajate printr-o serie largă de iniţiative şi măsuri, acordându-se o importanţă deosebită iniţiativelor care pornesc de la bază şi care sunt axate pe participarea activă a cetăţenilor. Este important să se asigure o participare cât mai mare posibil din partea cetăţenilor - şi mai ales a tinerilor - la viaţa democratică a Uniunii, pentru a garanta că toate vocile sunt auzite.

Nivelul european poate încuraja şi facilita realizarea acestor obiective. Acesta a fost şi este în continuare motivul fundamental al instituirii partidelor politice la nivel european, partide care joacă un rol determinant în armonizarea politicii la nivel naţional şi european şi oferă cetăţenilor europeni posibilitatea de a se exprima.

2) EVALUAREA REGULAMENTULUI ACTUAL DE CăTRE PARLAMENTUL EUROPEAN

În conformitate cu articolul 12 din regulament, Parlamentul European trebuie să publice un raport de evaluare a stadiului de punere în aplicare a regulamentului. Articolul 12 prevede: „După caz, raportul indică eventualele modificări care trebuie aduse sistemului de finanţare”. La 23 martie 2006, Parlamentul European a adoptat o rezoluţie prin care îşi prezenta concluziile[3].

Rezoluţia Parlamentului European a identificat o serie de probleme referitoare la aplicarea regulamentului şi a făcut recomandări privind modificările care ar trebui aduse acestuia.

Aceste recomandări se pot împărţi în trei categorii:

a) recomandări de revizuire a dispoziţiilor financiare ale regulamentului în vederea alinierii acestora cu necesităţile speciale ale partidelor politice la nivel european

Această categorie se referă în special la: autorizarea constituirii de rezerve financiare pe baza fondurilor provenind din alte surse decât bugetul UE; diminuarea restricţiilor privind transferurile de fonduri între diferitele categorii bugetare; garantarea securităţii financiare necesare planificării pe termen lung şi autorizarea reportării unui anumit procent de credite dintr-un an în primul trimestru al anului următor.

b) recomandări pentru prezentarea, din partea Comisiei, de propuneri privind sprijinirea fundaţiilor politice europene care sunt afiliate partidelor politice la nivel european

Această recomandare pune accentul pe necesitatea de a încuraja dezvoltarea fundaţiilor politice europene pentru a susţine şi facilita eforturile depuse de partidele politice europene în vederea promovării informării şi dezbaterii politice şi invită Comisia să prezinte o propunere privind modalitatea de sprijinire a fundaţiilor politice europene.

c) diferite recomandări de revizuire a altor aspecte ale regulamentului în conformitate cu recomandările părţilor interesate relevante

Această categorie cuprinde în special problemele rezultate din absenţa unui statut juridic uniform al partidelor politice. În plus, raportul evidenţiază lipsa de claritate a normelor care reglementează participarea partidelor politice la nivel european în campaniile electorale. De asemenea, raportul Parlamentului cere ca organizaţiile politice europene de tineret să fie luate in considerare în acest context.

3) ELEMENTE JURIDICE ALE PROPUNERII

- Rezumatul acţiunii propuse

La elaborarea prezentei propuneri, Comisia a examinat cu atenţie recomandările Parlamentului European.

Trebuie subliniat că Parlamentul însuşi a întreprins o serie de iniţiative în vederea soluţionării deficienţelor identificate în rezoluţia sa, modificând, la 1 februarie 2006, Decizia Biroului din 29 martie 2004 de stabilire a procedurilor de aplicare a Regulamentului (CE) nr. 2004/2003[4]. Prin urmare, prezenta propunere de modificare a regulamentului are ca obiect remedierea exclusiv a deficienţelor care necesită adaptări ale regulamentului propriu-zis şi care nu pot fi efectuate numai de Parlament. După cum s-a menţionat mai sus, linia bugetară în cauză este inclusă în secţiunea corespunzătoare Parlamentului din bugetul UE, iar Parlamentul este ordonatorul de credite.

Modificările propuse de Comisie se pot împărţi în trei categorii principale. În ceea ce priveşte ameliorarea dispoziţiilor financiare care reglementează finanţarea partidelor politice la nivel european, se propune modificarea acestor dispoziţii sub două aspecte. Pe de-o parte, se propune autorizarea partidelor politice să reporteze, prin derogare de la norma de non-profit prevăzută la articolul 109 din regulamentul financiar, un anumit procent (25 %) din veniturile totale anuale dintr-un an în primul trimestru al anului următor. Această dispoziţie va permite partidelor politice să se adapteze mai bine la condiţiile şi priorităţile politice în schimbare care sunt dificil de preconizat în momentul elaborării bugetelor şi programelor de lucru anuale ale partidelor politice.

Pe de altă parte, se propune autorizarea partidelor politice la nivel european să îşi constituie rezerve financiare prin economisirea veniturilor proprii care depăşesc un nou nivel minim de cofinanţare redus de 15 %. Noul alineat (8) al articolului 9, care constituie, de asemenea, o derogare de la norma de non-profit prevăzută la articolul 109 din regulamentul financiar, va permite partidelor un grad sporit de securitate şi de planificare financiară, încurajându-le totodată să îşi consolideze resursele proprii şi, prin aceasta, să îşi diminueze dependenţa de finanţarea publică la nivel european. Pentru a asigura un echilibru adecvat, se propune ca partidele să aibă posibilitatea de a-şi constitui economii care să ajungă până la 100 % din veniturile lor anuale medii. Dacă un partid depăşeşte acest prag de economii, nivelul subvenţiilor publice viitoare va fi redus în consecinţă.

În ceea ce priveşte fundaţiile politice la nivel european, Comisia consideră că acestea au un rol important de jucat în sprijinirea şi promovarea activităţilor şi obiectivelor partidelor politice la nivel european. Fundaţiile politice europene pot sprijini şi completa acţiunile partidelor politice prin desfăşurarea unei serii de activităţi care să contribuie la dezbaterile privind chestiunile de politică publică europeană şi integrare europeană şi acţionând inclusiv ca un catalizator de idei noi, analize şi opţiuni de politici. Fundaţiile politice europene pot astfel să reunească toate categoriile de factori relevanţi – inclusiv fundaţiile politice naţionale şi cele universitare – care sunt în măsură să contribuie la dezbaterea publică şi să elaboreze propuneri de politici noi şi inovatoare.

Fundaţiile politice joacă deja un rol important în sistemele politice naţionale din numeroase state membre, datorită, între altele, posibilităţii acestora de a întreprinde acţiuni diferite şi pe termen mai lung decât partidele politice la nivel european, care, din motive evidente, pun accentul mai mult pe chestiunile de politică curentă ale Uniunii. Printre activităţile pe care fundaţiile politice le-ar putea desfăşura, se pot evidenţia următoarele:

- observarea, analiza şi contribuţia la dezbaterea privind chestiunile de politică publică europeană şi procesul de integrare europeană;

- sprijinirea seminarelor, activităţilor de formare, conferinţelor şi studiilor europene privind astfel de subiecte între factorii principali;

- furnizarea unui cadru pentru cooperarea, la nivel european, dintre fundaţiile politice naţionale, universităţi, organizaţii de tineret şi alţi reprezentanţi ai societăţii civile.

Având în vedere că fundaţiile politice sunt strâns legate de partidele politice europene, se propune ca acestea să aibă obligaţia de a-şi depune cererile de finanţare prin intermediul partidului politic european la care sunt afiliate (a se vedea noul articol 4 alineatul (4). Pentru a garanta transparenţa – şi în conformitate cu principiul elaborării bugetului pe baza activităţilor – creditele afectate fundaţiilor politice la nivel european ar putea face obiectul unei linii bugetare separate în cadrul capitolului 40 din titlul IV, secţiunea I (Parlamentul) din bugetul UE.

În cele din urmă, se propune să se stabilească în mod clar că creditele primite de la bugetul UE pot fi, de asemenea, utilizate pentru a finanţa campaniile duse de partidele politice la nivel european în cadrul alegerilor pentru Parlamentul European, cu condiţia ca acest lucru să nu constituie o finanţare directă sau indirectă a partidelor politice naţionale sau a candidaţilor acestora. Această modificare este consecinţa logică a faptului că, în conformitate cu regulamentul în vigoare, partidele politice la nivel european trebuie să fi participat la alegerile pentru Parlamentul European sau să îşi fi exprimat intenţia de a face acest lucru.

2007/0130 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

de modificare a Regulamentului (CE) nr. 2004/2003 privind statutul şi finanţarea partidelor politice la nivel european

PARLAMENTUL EUROPEAN ŞI CONSILIUL UNIUNII EUROPENE

având în vedere Tratatul de instituire a Comunităţii Europene, în special articolul 191,

având în vedere propunerea Comisiei[5],

hotărând în conformitate cu procedura prevăzută la articolul 251 din tratat[6]:

întrucât:

(1) Articolul 12 din Regulamentul (CE) 2004/2003 prevede că Parlamentul European trebuie să publice un raport privind aplicarea regulamentului, incluzând – dacă este cazul – modificările eventuale care trebuie aduse sistemului de finanţare.

(2) În rezoluţia sa din 23 martie 2006 privind aplicarea Regulamentului (CE) nr. 2004/2003[7], Parlamentul European a considerat că acest regulament trebuie ameliorat sub mai multe aspecte, în lumina experienţei acumulate de la intrarea sa în vigoare.

(3) Dispoziţiile prin care să se asigure sprijin financiar fundaţiilor politice la nivel european ar trebui stabilite în cadrul prezentului regulament, având în vedere că aceste fundaţii, afiliate partidelor politice la nivel european, pot, prin activităţile lor, să sprijine obiectivele respectivelor partide, contribuind în special la dezbaterile privind chestiunile de politică publică europeană şi integrare europeană şi acţionând inclusiv ca un catalizator de idei noi, analize şi opţiuni de politici.

(4) Garantarea unei participări cât mai mari posibil din partea cetăţenilor la viaţa democratică a Uniunii rămâne un obiectiv important. În acest context, organizaţiile politice de tineret pot juca un rol special în stimularea interesului tinerilor pentru sistemul politic al Uniunii şi în îmbogăţirea cunoştinţelor acestora în domeniu, încurajând activ participarea tinerilor la activităţile democratice la nivel european.

(5) Normele care reglementează finanţarea partidelor politice la nivel european ar trebui adaptate astfel încât să ţină seama în mai mare măsură de condiţiile speciale în care partidele politice îşi desfăşoară activitatea, inclusiv de problemele şi priorităţile politice în schimbare care au consecinţe bugetare şi pe care partidele politice nu le pot prevedea în momentul elaborării programelor lor de lucru şi bugetelor anuale. În acest scop, ar trebui introdusă posibilitatea limitată de reportare a fondurilor dintr-un an în primul trimestru al anului următor.

(6) Pentru a consolida capacităţile de planificare financiară pe termen lung a partidelor, pentru a ţine seama de necesităţile de finanţare variabile de la un an la altul şi pentru a încuraja în şi mai mare măsură partidele să nu se sprijine numai pe finanţarea publică, partidele politice la nivel european ar trebui autorizate să îşi constituie rezerve financiare limitate pe baza resurselor proprii, provenite din alte surse decât bugetul Uniunii Europene.

(7) În vederea creării de condiţii favorabile finanţării partidelor politice la nivel european, încurajându-le totodată să îşi asigure o planificare financiară pe termen lung adecvată, ar trebui adaptat nivelul minim de cofinanţare necesară.

(8) Pentru a consolida şi promova suplimentar caracterul european al alegerilor pentru Parlamentul European, ar trebui să se stabilească în mod clar că creditele primite de la bugetul UE pot fi, de asemenea, utilizate pentru a finanţa campaniile duse de partidele politice la nivel european în cadrul alegerilor pentru Parlamentul European, cu condiţia ca acest lucru să nu constituie o finanţare directă sau indirectă a partidelor politice naţionale sau a candidaţilor acestora.

ADOPTĂ PREZENTUL REGULAMENT:

Articolul 1

Regulamentul (CE) nr. 2004/2003 se modifică după cum urmează:

(1) La articolul 2 se adaugă următorul alineat (4):

"4. „fundaţie politică la nivel european” înseamnă o entitate sau o reţea de entităţi care are personalitate juridică într-un stat membru, este afiliată unui partid politic la nivel european şi care, prin activităţile sale, sprijină şi completează obiectivele partidului politic european, îndeplinind, în special, următoarele sarcini:

- observarea, analiza şi contribuţia la dezbaterea privind chestiunile de politică publică europeană şi procesul de integrare europeană;

- organizarea şi sprijinirea seminarelor, activităţilor de formare, conferinţelor şi studiilor privind astfel de subiecte între părţile interesate, inclusiv organizaţiile de tineret şi alţi reprezentanţi ai societăţii civile;

- furnizarea unui cadru pentru cooperarea, la nivel european, dintre fundaţiile politice naţionale, universităţi şi alte părţi interesate.”

(2). Articolul 3 se modifică după cum urmează:

După litera (d) se adaugă paragrafele al doilea şi al treilea, după cum urmează:

O fundaţie politică la nivel european îndeplineşte următoarele condiţii:

(a) trebuie să fie afiliată unuia dintre partidele politice la nivel european recunoscute în conformitate cu articolul 3, astfel cum o atestă acesta din urmă;

(b) trebuie să respecte, în special în programul său şi în cadrul activităţilor sale, principiile pe care se întemeiază Uniunea Europeană, şi anume principiile libertăţii, democraţiei, respectării drepturilor omului şi a libertăţilor fundamentale, precum şi principiul statului de drept;

În cadrul prezentului regulament, fiecărui partid politic şi fiecărei fundaţii politice la nivel european îi revine sarcina de a defini modalităţile specifice ale relaţiilor lor, inclusiv un grad adecvat de separare între gestionarea zilnică şi structurile de conducere ale fundaţiei politice la nivel european, pe de o parte, şi cele ale partidului politic la nivel european căreia aceasta îi este afiliată, de cealaltă parte.”

(3) La articolul 4, se adaugă următoarele alineate (4), (5), (6) şi (7):

"4. O fundaţie politică la nivel european poate solicita o finanţare prin intermediul partidului politic la nivel european căruia îi este afiliată.

5. Finanţarea unei fundaţii politice la nivel european se alocă pe baza afilierii acesteia din urmă la un partid politic la nivel european, cu aplicarea dispoziţiilor articolului 10 alineatul (1). Articolul 9 se aplică fondurilor astfel alocate.

6. Fondurile alocate unei fundaţii politice la nivel european pot fi utilizate numai în scopul finanţării activităţilor acesteia, în conformitate cu dispoziţiile articolului 2 alineatul (4).

7. Dispoziţiile alineatelor (1) şi (3) se aplică mutatis mutandis fundaţiilor politice la nivel european cu ocazia examinării cererilor de finanţare din bugetul general al Uniunii Europene.”

(4) La articolul 5, se adaugă următoarele alineate (4), (5) şi (6):

"4. Dispoziţiile alineatului (2) se aplică mutatis mutandis fundaţiilor politice la nivel european.

5. În cazul în care partidul politic la nivel european căruia îi este afiliată o fundaţie politică la nivel european îşi pierde acest statut, fundaţia politică la nivel european în cauză este exclusă de la finanţare în temeiul prezentului regulament.

6. În cazul în care Parlamentul European constată că una din condiţiile prevăzute la articolul 3 litera (c) nu mai este îndeplinită, fundaţia politică la nivel european respectivă este exclusă de la finanţare în temeiul prezentului regulament.”

(5). Articolul 6 se înlocuieşte cu următorul text:

„Articolul 6

Obligaţiile legate de finanţare

1. Un partid politic sau o fundaţie politică la nivel european:

(a) publică anual un raport privind veniturile şi cheltuielile şi un raport privind activele şi pasivele pe care le deţine;

(b) îşi declară sursele de finanţare prin prezentarea unei liste cu donatorii şi donaţiile primite de la fiecare donator, cu excepţia donaţiilor care nu depăşesc 500 EUR;

Nu acceptă:

(a) donaţii anonime;

(b) donaţii din bugetele grupurilor politice din Parlamentul European;

(c) donaţii de la o întreprindere asupra căreia autorităţile publice pot exercita direct sau indirect o influenţă hotărâtoare în virtutea dreptului de proprietate asupra acesteia, a participării lor financiare la o astfel de întreprindere sau a normelor care o guvernează;

(d) donaţii de peste 12 000 EUR pe an şi pe donator din partea oricărei persoane fizice sau juridice, alta decât întreprinderile menţionate la litera (c) şi fără a aduce atingere alineatelor (2) şi (3).

2. Se admit contribuţiile la un partid politic la nivel european din partea partidelor politice naţionale care sunt membre ale unui astfel de partid. Acestea nu pot depăşi 40 % din bugetul anual al partidului în cauză.

3. Se admit contribuţiile la o fundaţie politică la nivel european din partea fundaţiilor politice naţionale care sunt membre ale unei fundaţii politice la nivel european, precum şi din partea partidelor politice la nivel european. Acestea nu pot depăşi 40 % din bugetul anual al fundaţiei în cauză.”

(6) Articolul 7 se înlocuieşte cu următorul text:

„Articolul 7

Interzicerea finanţării

1. Finanţarea partidelor politice la nivel european din bugetul general al Uniunii Europene sau din orice altă sursă nu poate fi utilizată pentru finanţarea directă sau indirectă a altor partide politice, în special a partidelor naţionale care intră sub incidenţa dispoziţiilor naţionale.

2. Finanţarea fundaţiilor politice la nivel european din bugetul general al Uniunii Europene sau din orice altă sursă nu poate fi utilizată pentru finanţarea directă sau indirectă a partidelor politice la nivel european sau naţional, sau a fundaţiilor la nivel naţional.

(7) Articolul 8 se înlocuieşte cu următorul text:

„Articolul 8

Natura cheltuielilor

Fără a aduce atingere finanţării fundaţiilor politice, creditele alocate din bugetul general al Uniunii Europene în conformitate cu prezentul regulament pot fi utilizate numai pentru a acoperi cheltuielile care sunt legate direct de obiectivele prevăzute de programul politic menţionat la articolul 4 alineatul (2) litera (b).

Astfel de cheltuieli cuprind cheltuielile administrative, precum şi cheltuielile pentru asistenţă tehnică, reuniuni, cercetare, evenimente transfrontaliere, studii, informare şi publicaţii.

Aceste cheltuieli pot include, de asemenea, finanţarea campaniilor desfăşurate de partidele politice la nivel european în cadrul alegerilor pentru Parlamentul European, la care acestea participă în conformitate cu articolul 3 litera (d). În temeiul articolului 7, aceste credite nu constituie o finanţare directă sau indirectă a partidelor politice naţionale sau a candidaţilor acestora.”

(8) Articolul 9 se modifică după cum urmează:

(a) Alineatul (1) se înlocuieşte cu următorul text:

"1. Creditele pentru finanţarea partidelor politice la nivel european, precum şi a fundaţiilor politice la nivel european, se stabilesc în cadrul procedurii bugetare anuale şi se pun în aplicare în conformitate cu regulamentul financiar [Regulamentul (CE, Euratom) nr. 1605/2002* al Consiliului] şi cu normele de punere în aplicare a acestuia, aplicabile bugetului general al Comunităţilor Europene [Regulamentul (CE, Euratom) nr. 2342/2002** al Comisiei].

Normele de punere în aplicare a prezentului regulament sunt stabilite de ordonatorul de credite. "

(b) Alineatul (3) se înlocuieşte cu următorul text:

"3. Controlul finanţării acordate în temeiul prezentului regulament se exercită în conformitate cu Regulamentul (CE, Euratom) nr. 1605/2002 şi cu Regulamentul (CE, Euratom) nr. 2342/2002.

Controlul se exercită, de asemenea, pe baza unei certificări anuale efectuate printr-un audit extern şi independent. Certificarea menţionată se transmite Parlamentului European în termen de şase luni de la încheierea exerciţiului financiar respectiv.

(c) Se adaugă următoarele alineate (7), (8) şi (9):

"7. În cazul în care, la sfârşitul unui exerciţiu financiar pentru care a beneficiat de o subvenţie pentru funcţionare, un partid politic la nivel european înregistrează un surplus de venituri faţă de cheltuieli, o parte din acest surplus, care nu trebuie să depăşească 25% din venitul total pentru acel exerciţiu, poate fi reportată, prin derogare de la norma de non-profit prevăzută la articolul 109 din Regulamentul (CE, Euratom) nr. 1995/2006, în exerciţiul următor, cu condiţia ca aceasta să fie utilizată înainte de încheierea primului trimestru al acestuia din urmă.

8. La verificarea respectării normei de non-profit, nu sunt luate în calcul resursele proprii, în special donaţiile şi cotizaţiile, totalizate în operaţiunile anuale ale unui partid politic la nivel european, care depăşesc 15% din costurile eligibile care urmează a fi suportate de beneficiar.

9. Dispoziţiile alineatului (8) nu se aplică atunci când rezervele financiare ale unui partid politic la nivel european depăşesc 100% din veniturile medii anuale ale acestuia.”

___________________

* JO L 248, 16.9.2002, p. 1

** JO L 357, 31.12.2002, p. 1.

(9) La articolul 10, alineatul (2) se înlocuieşte cu următorul text:

"2. Finanţarea de la bugetul general al Uniunii Europene nu depăşeşte 85% din bugetul unui partid politic sau al unei fundaţii la nivel european. Sarcina probei revine partidului politic la nivel european în cauză.

(10) Articolul 12 se înlocuieşte cu următorul text:

„Articolul 12

Evaluarea

Până la 15 februarie 2011, Parlamentul European publică un raport privind aplicarea prezentului regulament şi activităţile finanţate. După caz, raportul indică eventualele modificări care trebuie aduse sistemului de finanţare.”

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Preşedintele Preşedintele

[1] JO L 297, 15.11.2003, p. 1

[2] COM(2006) 790. Alegeri europene - 2004: Raportul Comisiei privind participarea cetăţenilor Uniunii Europene în statele membre de reşedinţă (Directiva 93/109/CE) şi privind normele electorale (Decizia 76/787/CE, astfel cum a fost modificată prin Decizia 2002/772/CE, Euratom)

[3] JO C 292E, 1.12.2006 p. 127

[4] JO C 150, 28.6.2006, p. 9

[5] JO C , , p. .

[6] JO C , , p. .

[7] JO C 292E, 1.12.2006, p.6.